Diari Oficial de la Generalitat Valenciana


Sumari del DOGV 4973, del 29-03-2005 (2005/3076)

ORDE d'1 de febrer de 2005, de la Conselleria de Sanitat, per la qual es crea la Comissió de Reproducció Humana Assistida de la Comunitat Valenciana.
-----------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2005/02/01/(1)/dof/vci/html**

### Dades del document

Número de DOGV
:   4973

Data del DOGV
:   29-03-2005

Secció del DOGV
:   I. DISPOSICIONS GENERALS

Número del document
:   2005/3076


Data del document
:   01-02-2005

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * procreació artificial
    * control sanitari
    * legislació
    * organització administrativa

ORDE d'1 de febrer de 2005, de la Conselleria de Sanitat, per la qual es crea la Comissió de Reproducció Humana Assistida de la Comunitat Valenciana. [2005/3076]
  
L'article 21 de la Llei 35/1988, de 22 de novembre, sobre reproducció humana assistida, preveu la creació d'una Comissió Nacional de Reproducció Assistida de caràcter permanent, dirigida a orientar sobre l'ús d'estes tècniques i a col·laborar amb l'administració en els temes de recopilació i actualització de coneixements científics i tècnics, o en l'elaboració de criteris de funcionament dels centres o servicis on es facen les tècniques de reproducció humana assistida, a fi de facilitar-ne una millor utilització.
  
D'acord amb els criteris ja emanats de la mateixa llei, així com de la Comissió Nacional de Reproducció Assistida, de la qual alguns d'estos professionals són part integrant, la Conselleria de Sanitat es dota d'un òrgan consultiu, vista la necessitat de donar resposta a determinades qüestions, que es plantegen tant pels professionals com per la societat en l'àmbit de la Comunitat Valenciana. Este òrgan ha de supervisar els projectes d'investigació amb cèl·lules mare i embrionàries que aprove el Centre Nacional de Trasplantaments i Medicina Regenerativa i quan el seu desenvolupament es duga a terme en el seu àmbit d'actuació.
  
Així, procedix la creació de la Comissió Valenciana de Reproducció Humana Assistida en la qual participen professionals experts en cada un dels camps que es tracten i representants d'institucions, que aporten als informes elaborats una visió plural i d'acord amb les demandes de la societat actual.
  
Per a garantir el que disposa la normativa estatal respecte a reproducció humana assistida i investigació amb línies cel·lulars amb repercussió en este camp, i assegurar als professionals i ciutadans de la Comunitat Valenciana un tractament ètic i científic de les seues demandes,
  
ORDENE
  
Article 1. Objecte i fins
  
Es crea la Comissió Valenciana de Reproducció Humana Assistida que és l'òrgan col·legiat de caràcter permanent i consultiu, dependent de la Conselleria de Sanitat, adscrit orgànicament al secretari autonòmic per a l'Agència Valenciana de Salut, creat per a orientar a l'administració sobre la utilització de les tècniques de reproducció humana assistida i altres qüestions científiques que es plantegen en el camp de la biomedicina.
  
Article 2. Funcions
  
Les funcions d'esta Comissió de Reproducció Humana Assistida són les següents:
  
a. Informar sobre el desenvolupament i actualització d'avanços en el coneixement científic i l'aplicació clínica de tècniques de Reproducció Humana Assistida
  
b. Proposar criteris d'actuació en relació amb les anteriors, així com informar del disseny d'estudis o experimentació sobre temes relacionats amb l'esterilitat, gàmetes, preembrions, embrions i fetus d'acord amb la Llei 35/1988, que regula les tècniques de reproducció humana assistida.
  
c. Elaborar informes tècnics i assessorar sobre totes les qüestions que sol·licite l'autoritat sanitària, relativa a criteris, protocols, procediments o processos, tant assistencials com administratius, en la matèria que es tracta.
  
d. Vetlar pel compliment dels drets de les persones (pares i fills) així com les directrius aprovades en la Comissió Nacional de Reproducció Humana Assistida i per la Unió Europea en relació amb la reproducció humana assistida.
  
e. Avaluar els resultats dels projectes autoritzats, tant assistencials com d'investigació i experimentació.
  
f. Informar sobre qualsevol altra proposta relacionada amb el seu àmbit d'actuació científic que s'eleve des de l'administració sanitària.
  
Del seguiment de tots els punts anteriors s'informarà puntualment en una memòria anual, detallant succintament l'activitat exercida recollida en les actes de reunions i l'evolució dels projectes autoritzats.
  
Article 3. Funcionament
  
Per a desenvolupar adequadament les funcions encomanades es poden constituir grups de treball específics. La composició d'estos grups de treball es fa a partir dels integrants que es designen d'esta comissió, als quals s'uniran les persones específicament designades segons l'àmbit de treball proposat.
  
La comissió assessora ha de fixar les normes de funcionament intern i reunir-se de manera ordinària almenys una vegada a l'any, i de manera extraordinària totes les vegades que resulte necessari segons els temes proposats, i les demandes efectuades per qualsevol dels seus membres i ajustant el seu funcionament a la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
La Comissió de Reproducció Humana Assistida ha d'ajustar el funcionament intern a les disposicions generals reguladores dels òrgans col·legiats. El president té vot de qualitat en les seues deliberacions.
  
Els vocals de la Comissió de Reproducció Humana Assistida ho són a títol personal i no poden delegar les seues funcions en una altra persona.
  
No perceben remuneració per l'exercici ordinari de les funcions, si bé tenen dret a dietes i indemnitzacions que puguen percebre per formar part d'esta i s'han d'ajustar a la corresponent orde, d'acord amb la normativa vigent.
  
Article 4. Composició de la comissió
  
La Comissió Valenciana de Reproducció Humana Assistida es compon dels membres necessaris per al funcionament correcte, entre els quals s'han de nomenar representants de societats científiques representatives de la Reproducció Humana Assistida, de l'administració Sanitària, de Col·legis professionals (advocats, medicina, biòlegs, farmacèutics, filosofia, etc.) i d'altres institucions representatives.
  
El nomenament dels membres el fa el conseller de Sanitat.
  
La composició de la Comissió de Reproducció Humana Assistida de la Comunitat Valenciana està formada pels membres següents:
  
President: secretari autonòmic per a l'Agència Valenciana de Salut o la persona que hi delegue.
  
Vicepresident: un dels vocals professionals amb experiència en l'àmbit de la reproducció humana assistida
  
Vocals:
  
- Dos professionals de reconeguda experiència en el camp de la reproducció humana assistida
  
- Dos professionals representants de l'administració sanitària, un dels quals ha de ser jurista.
  
- Un professional de reconeguda experiència en el camp de la bioètica.
  
- Quatre professionals, en representació cada un d'ells de:
  
Col·legi de metges.
  
Col·legis professionals (advocats, biòlegs, farmacèutics, filosofia, etc.) o altres institucions representatives.
  
Universitat de València.
  
Associacions de consumidors i usuaris.
  
Secretari/ària: un funcionari tecnicomèdic de la Conselleria de Sanitat designat per a això, amb veu però sense vot i que assumirà les funcions pròpies que es deriven de les reunions d'esta comissió.
  
Els membres d'esta comissió assessora són nomenats per un període de quatre anys.
  
Article 5. Consulta davant de conflictes
  
Davant de qualsevol conflicte eticoassistencial plantejat en l'exercici de les seues funcions, s'ha de consultar el comité de bioètica assistencial de departament o àrea de salut corresponent, a fi de respectar el que disposa l'article 9 del Decret 99/2004, d'11 de juny, del Consell de la Generalitat, pel qual es regula la creació i acreditació dels comités de bioètica assistencial.
  
Article 6. Seu
  
La seu de la Comissió de Reproducció Humana Assistida es fixa en la Conselleria de Sanitat, carrer del misser Mascó, 31, sense perjuí que es puguen celebrar les sessions en les seus que prèviament s'establisca en la convocatòria corresponent.
  
DISPOSICIONS FINALS
  
Primera
  
S'autoritza el secretari autonòmic per a l'Agència Valenciana de Salut per a dictar les disposicions necessàries per al desplegament i el compliment del que disposa la present orde.
  
Segona
  
Esta orde entrarà en vigor l'endemà de la publicació en el Diari Oficial de la Generalitat Valenciana.
  
València, 1 de febrer de 2005
  
El conseller de Sanitat,


Còpia Permalink ELI